Tulude ja kulude eelarvestuses eelarvejagude kaupa tehtavad muudatused on kättesaadavad EUR-Lexi veebisaidil ( http://eur-lex.europa.eu/budget/www/index-et.htm ). Teadmiseks on lisatud nende muudatuste ingliskeelne versioon, mis moodustab eelarve lisa.

3.1. Euroopa Merendus- ja Kalandusfond (rubriik 2)

3.2. Jätkusuutliku kalanduse kokkulepped (rubriik 2)

3.3. Hädaabireserv (rubriik 4)

4. Euroopa Ombudsman (VIII jagu)

5. Koondtabel mitmeaastase finantsraamistiku rubriikide kaupa

1.Sissejuhatus

2014. aasta paranduseelarve projektis (PEP) nr 6 käsitletakse järgmisi küsimusi:

–traditsiooniliste omavahendite (tollimaksude) prognoosi ning käibemaksepõhiste omavahendite ja kogurahvatulul põhinevate omavahendite saldode korrigeerimine;

–Euroopa Merendus- ja Kalandusfondi ning jätkusuutliku kalanduse kokkulepete reservi jaoks eelarves ette nähtud kulukohustuste assigneeringute vähendamine 76,3 miljoni euro võrra ja maksete assigneeringute vähendamine 6,2 miljoni euro võrra. Kõnealused maksete assigneeringud on kavas paigutada ümber hädaabireservi;

–Euroopa Ombudsmani jaoks eelarves ette nähtud kulukohustuste assigneeringute ja maksete assigneeringute suurendamine 93 500 euro võrra, et 2014. aastal maksmisele kuuluvad palgad saaks selle aasta lõpuks täielikult välja maksta.

Üldine mõju kulupoolel on kulukohustuste assigneeringute vähenemine 76,2 miljoni euro võrra ja maksete assigneeringute suurenemine 93 500 euro võrra.

Üldine mõju tulupoolel on vajatavate omavahendite vähenemine 9 527,7 miljoni euro võrra. Samuti kohandatakse maksete jaotust liikmesriigiti.

2.Omavahendid

Komisjon on korrigeerinud omavahendite prognoose vastavalt nõukogu 22. mai 2000. aasta määruse (EÜ, Euratom) nr 1150/2000 artiklile 16. Korrigeerimine on eelkõige seotud traditsiooniliste omavahendite ning käibemaksupõhiste omavahendite ja kogurahvatulul põhinevate omavahendite saldodega.

2.1. Traditsioonilised omavahendid

Komisjon teeb ettepaneku suurendada tulude poole peatükis 1 2 traditsioonilisi omavahendeid 420 miljoni euro võrra, et kajastada tollimaksude senist laekumist eelarvesse. Kui aasta viimase kvartali andmed nõuavad kõnealuse prognoosi olulist muutmist, võib komisjon korrigeerida oma arvnäitajaid eelarvemenetluse käigus.

2.2. Käibemaksupõhiste omavahendite ja kogurahvatulul põhinevate omavahendite saldod

Komisjon teeb olemasoleva teabe põhjal ettepaneku kanda eelmiste aastate käibemaksupõhiste omavahendite ja kogurahvatulul põhinevate omavahendite saldona eelarvesse vastavalt –285 miljonit eurot ja 9 813 miljonit eurot, mille kogumõju on 9 528 miljonit eurot. Selle tulemusena vähendatakse vastavalt liikmesriikide makseid kogurahvatulul põhinevatesse omavahenditesse. Nimetatud positiivne summa seondub eelarve tulude poole peatükkidega 3 1 ja 3 2 . Kogurahvatulul põhinevate omavahendite saldo on väga suur, sest liikmesriigid on teinud selles valdkonnas jõupingutusi olemasolevate reservatsioonide kaotamiseks ja osa neist on oluliselt korrigeerinud oma andmeid kogurahvatulul põhinevate omavahendite kohta.

Liikmesriikide saldode arvutused on praeguses etapis veel esialgsed, sest käibemaksu ja kogurahvatulu andmete kontrollimine on veel pooleli. See võib sundida komisjoni arvnäitajaid käesoleva paranduseelarve projekti menetluse käigus korrigeerima.